莫耶斯將離隊 韋斯咸接觸兩大名帥
2024年04月30日 16:02
東網電視
更多新聞短片
費歷克(左)及盧比迪古(右)都曾經捧歐洲賽冠軍。(Getty Images)
根據英國《衞報》爆料,韋斯咸領隊莫耶斯好大機會今夏離隊,會方亦開始物色新帥,並已經接觸兩位「冠軍級」名帥費歷克、盧比迪古,似乎對下季充滿野心。
據悉韋斯咸會方原本有意同莫耶斯續約2年,但其後球隊表現走下坡,現時排英超第8位,預料難以取得下屆歐洲賽入場券,所以管理層打算換帥,盛傳已經聯絡現時冇教職在身嘅前拜仁慕尼黑教練費歷克。
早前傳出巴塞隆拿有意聘請呢位59歲德國名帥執教,但後來成功說服沙維留隊,加上費歷克無意重返拜仁,令韋斯咸有機可乘。費歷克曾經率領拜仁慕尼黑捧德甲及歐聯冠軍,亦執教過德國國家隊,願唔願意「屈就」教韋斯咸,成為疑問。
因此,韋斯咸仲有另一位目標人選,就係盧比迪古,呢位57歲西班牙名帥曾經協助西維爾捧歐霸盃冠軍,之前教過狼隊,有英超經驗,原本AC米蘭計劃邀請盧比迪古領軍,但雙方傾唔掂數,韋斯咸把握機會接觸盧比迪古,或者可以令佢重返英超教波。